דוד טל

דוד טל (ח' בשבט ה'תש"י, 26 בינואר 1950 – כ"ו בסיוון ה'תשע"ו, 2 ביולי 2016) היה פוליטיקאי ישראלי. בתחילת דרכו בכנסת היה ח"כ מטעם מפלגת ש"ס ולאחר מכן מטעם עם אחד, ממנה פרש לסיעת היחיד "נוי" (שנקראה על שם נכדתו) ולאחר מכן הצטרף לסיעת קדימה.

ביוגרפיה
נולד ברחובות בשם דוד טויטו, רכש השכלה תיכונית מקצועית בתחומי המכניקה בבית הספר אורט רחובות, ושירת בצה"ל בתחום זה. השתחרר מצה"ל בדרגת רס"ר.

כיהן בעבר כחבר מועצת העיר ראשון לציון והנהלת העיר, סמנכ"ל רשת החינוך של ש"ס "אל המעיין", חבר דירקטוריון החברה הכלכלית של ראשון לציון, יו"ר אגף רווחה בהסתדרות, חבר הנהגת ההסתדרות, וחבר דירקטוריון מ.ת.י.

בשנת 1996 נבחר לראשונה לכנסת מטעם ש"ס, וכיהן כסגן יושב ראש הכנסת. טל רץ גם לכנסת ה-15 במסגרת רשימת ש"ס, וכיהן במהלכה כיו"ר ועדת העבודה והרווחה של הכנסת. גם בכנסת זו כיהן כסגן יושב ראש הכנסת, וניהל את הישיבה המיוחדת ביום הירצחו של שר התיירות רחבעם זאבי.

בנובמבר 2002, במהלך כהונת הכנסת ה-15, פרש מש"ס משום שהבין שלא ישובץ ברשימת המועמדים לבחירות לכנסת ה-16, וניסה לרוץ מטעם הליכוד. לצורך כך, פרש טל מהכנסת והחזיר את המנדט לש"ס. טל לא הצליח להיכנס לשורות הליכוד, והוא החליט לרוץ לכנסת ה-16 יחד עם עמיר פרץ ברשימת "עם אחד". בשנת 2004, לאחר איחודה של מפלגת "עם אחד" עם מפלגת העבודה, החליט טל להישאר ח"כ עצמאי ולהקים סיעה עצמאית בכנסת אשר נקראה "נוי". טל גם רשם את הסיעה כמפלגה ברשם המפלגות אך מעולם לא השתמש בה. במסגרת סיעתו העצמאית תמך או נמנע בהצבעות על מהלכיו של אריאל שרון, כולל תוכנית ההתנתקות.

עם הקמת סיעת קדימה הצטרף טל אליה. הוא מוקם במקום ה-23 ברשימת קדימה לכנסת ה-17 ונבחר שוב לכנסת. נבחר פעם נוספת לכהן כסגן יו"ר הכנסת, והחל מה-23 באוקטובר 2007 כיהן כיו"ר ועדת הכנסת.

הגיע למקום ה-37 ברשימת קדימה לכנסת ה-18 ולא נבחר כחבר הכנסת ה-18.

במהלך כהונתו בכנסת, יזם טל מספר חוקים, ובהם:
 תיקון לחוק עבודת נשים, המתיר לאם לילד מאומץ עד גיל 10 להיעדר מעבודתה לשעה ביום במשך ארבעת החודשים הראשונים לאחר האימוץ, בדומה לנשים לאחר חופשת לידה.
 תיקון נוסף לחוק עבודת נשים, הקובע כי אין לחייב עובדת לעבוד בלילה בארבעת החודשים שלאחר שובה מחופשת לידה.
 תיקון לחוק הגנת הצרכן הקובע הוראות בדבר משך ההמתנה לטכנאי שירות ("חוק הטכנאים"; יחד עם גלעד ארדן)
 חוק המחייב רוקחים ליידע צרכנים בדבר חלופות זהות לתרופות, במקום שבו הרופא לא נקב בשם מסחרי מפורש במרשם התרופה.

חיים אישיים 
טל היה נשוי, אב ל-6 והתגורר בראשון לציון.

בשנת 2011 לקה בסרטן המוח. נפטר ממחלתו ב־2 ביולי 2016.

קישורים חיצוניים

הערות שוליים

חברי כנסת מטעם ש"ס
חברי כנסת מטעם עם אחד
חברי כנסת מטעם סיעות יחיד
חברי כנסת מטעם קדימה
חברי מועצת העיר ראשון לציון
פעילי ההסתדרות הכללית
חברי הכנסת הארבע עשרה
חברי הכנסת החמש עשרה
חברי הכנסת השש עשרה
חברי הכנסת השבע עשרה
יושבי ראש ועדת הכנסת
יושבי ראש ועדת העבודה, הרווחה והבריאות
רחובות: אישים
בוגרי תיכון אורט רחובות
סגני יושב ראש הכנסת בכנסת הארבע עשרה
סגני יושב ראש הכנסת בכנסת החמש עשרה
סגני יושב ראש הכנסת בכנסת השבע עשרה
אישים הקבורים בבית הקברות גורדון ראשון לציון
ישראלים שנולדו ב-1950
ישראלים שנפטרו ב-2016
ישראלים שנפטרו מסרטן